Jogszabályi védelmet sürget a BKIK a hazai szálláshely szolgáltatóknak a nagy internetes platform szolgáltatókkal szemben

A Budapesti Kereskedelmi és Iparkamara (BKIK) jogszabályváltozást szorgalmaz a Parlament felé a szállásadók érdekeinek védelmében a nagy digitális platformszolgáltatókkal szemben.

Nagy Elek elnök szerint a Gazdasági és Versenyhivatal (GVH) által előterjesztett javaslatok üdvözlendők, azonban a BKIK álláspontja szerint még átfogóbb szabályozásra van szükség, amely teljes mértékben védi a szállásadók érdekeit, de nem sérti az internet szolgáltatók jogait sem.

Az idén nyári turista szezon szálláshely szolgáltatásban tapasztalt botrányai világítottak rá, hogy a fogyasztóvédelmi törvény hatálya alá nem tartozó hazai mikro- és kisvállalkozások, akik csak Budapesten százezres nagyságrendet képviselnek, sok tekintetben védelem nélkül vannak. A globális digitális szolgáltatók tevékenysége aggasztó módon nincsen sem szabályozva, sem ellenőrizve. Ennek eredménye, hogy hazai vállalkozások tízezrei vannak kiszolgáltatva külföldi joghatóságok alá besorolt, egyoldalú szolgáltatói szerződéseknek.

A BKIK éppen ezért törvénymódosítást kezdeményezett a hazai mikro- és kisvállalkozások érdekében. A javaslat a 2001. évi CVIII. törvényt egészítené ki olyan új rendelkezésekkel, amelyek a magyar fogyasztók és a vállalkozások érdekeinek védelmében a kapuőr, vagyis az alapvető platformszolgáltatásokat nyújtó vállalkozásokra és az online szálláshely-közvetítőkre vonatkozóan további kötelezettségeket írnának elő.

Nagy Elek, a BKIK elnöke elmondta: „A napokban a GVH is javaslatokat fogalmazott meg az online szállásfoglalási piac szabályozása kapcsán. Ezek az indítványok mindenképpen üdvözlendők, a BKIK azonban ennél is átfogóbb szabályozást kezdeményez, amely hatékony védelmet biztosít a hazai szállásadók számára.”

A BKIK az alábbi módosításokat szorgalmazza a törvényben:

A törvény írja elő a kapuőrök és a magyarországi vállalkozások közötti szerződések esetére a magyar jog alkalmazását, a vállalkozások székhelye szerinti bíróság joghatóságát. Amennyiben ez nem lehetséges, akkor kötelezze a törvény magyar nyelvű jogi tanácsadás biztosítására a kapuőrt az alkalmazandó joggal kapcsolatban.

Olyan fizetési határidőt kell megállapítani a kapuőr számára, amely a teljesítéstől számított 45 napnál nem hosszabb.

A törvény kötelezze a globális szolgáltatókat magyar nyelvű ügyfélszolgálat és panaszkezelési mechanizmus működtetésére. A beérkezett panaszt a kapuőrnek 30 napon belül érdemben meg kell válaszolnia

A törvény zárja ki, hogy az árfolyamváltozás kockázatát kizárólag a magyarországi székhelyű vállalkozás viselje.

A BKIK felkérte a BKIK tiszteletbeli elnökét, Szatmáry Kristóf országgyűlési képviselőt, a Parlament Vállalkozásfejlesztési Bizottságának alelnökét, a Gazdasági Bizottság tagját, hogy képviselje az ügyet a törvényhozásban.

Sajtókapcsolat:

* Görföl Antónia, kommunikációs munkatárs
* +36 30 271 0551
* gorfol.antonia@bkik.hu

Eredeti tartalom: Budapesti Kereskedelmi és Iparkamara

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/7808/jogszabalyi-vedelmet-surget-a-bkik-a-hazai-szallashely-szolgaltatoknak-a-nagy-internetes-platform-szolgaltatokkal-szemben/